Tarybos reglamentas (EB) Nr. 1239/2001
2001 m. birželio 19 d.
pataisantis Reglamentą (EB) Nr. 2201/96 dėl bendro perdirbtų vaisių ir daržovių produktų rinkų organizavimo
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 36 ir 37 straipsnius,
atsižvelgdama į Komisijos pasiūlymą,
atsižvelgdama į Europos Parlamento nuomonę [1],
kadangi:
(1) Reglamentu (EB) Nr. 2699/2000 [2], inter alia, buvo iš dalies pakeista Reglamento (EB) Nr. 2201/96 [3] I antraštinė dalis ir atitinkamai, nekeičiant turinio, patikslintos nuostatos, reglamentuojančios pagalbos schemą, skirtą džiovintų figų ir slyvų, gautų iš d’Ente slyvų, perdirbimui. Schema, kuri anksčiau buvo išdėstyta Reglamento (EB) Nr. 2201/96 2-6 straipsniuose, dabar nustatyta to reglamento 6a straipsnyje. Atsižvelgiant į šį naują išdėstymą, reikėtų iš dalies pakeisti to paties reglamento 31 straipsnį, nustatantį Europos žemės ūkio orientavimo ir garantijų fondo (EŽŪOGF) Garantijų skyriaus finansuotinas išlaidas.
(2) Tame pačiame 31 straipsnyje nuorodą į Reglamentą (EEB) Nr. 729/70 [4], kuris buvo panaikintas, reikėtų pakeisti nuoroda į 1999 m. gegužės 17 d. Tarybos reglamentą (EB) Nr. 1258/1999 dėl bendros žemės ūkio politikos finansavimo [5],
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2201/96 31 straipsnis pakeičiamas taip:
"31 straipsnis
Išlaidos, patirtos taikant 2, 6a, 7 straipsnius, 9 straipsnio 4 ir 5 dalis bei 10 straipsnio 3 dalį, laikomos intervencine priemone žemės ūkio rinkoms stabilizuoti tokia prasme kaip vartojama 1999 m. gegužės 17 d. Tarybos reglamento (EB) Nr. 1258/1999 dėl bendros žemės ūkio politikos finansavimo 1 straipsnio 2 dalies b punkte [6]."
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 2001 m. birželio 19 d.